Berlín 24. mája (TASR) - Nemecký elektrárenský koncern E.ON založil spoločný podnik s ruskou spoločnosťou STS. Je to prvý krok, ktorý má nemeckému koncernu pomôcť vstúpiť na ruský trh s elektrickou energiou.
E.ON rovnako ako STS, ktorá dodáva prúd asi 1,1 milióna zákazníkom na západnej Sibíri, v spoločnom podniku s názvom E.ON-STS Energia vlastnia po 50 %. Nemecký koncern prevedie časť svojej produkčnej kapacity na podnik, avšak žiadne detaily týkajúce sa prevedeného objemu kapacít alebo finančných podmienok transakcie neboli zverejnené.
E.ON-STS Energia sa bude podieľať na privatizácii ruského producenta elektrickej energie TGK-10, uviedla nemecká spoločnosť. TGK-10 je regionálnym výrobcom elektrickej energie, ktorý zásobuje prúdom ropné regióny na západnej Sibíri.
E.ON uviedol vo svojom vyhlásení, že ruský elektrárenský sektor je atraktívny. Okrem toho pripravovaná liberalizácia veľkoobchodného trhu s elektrickou energiou ešte zlepší podnikateľské prostredie v sektore. Koncern dodal, že v tomto regióne existuje veľký potenciál na zlepšenie efektivity a zvýšenie ziskovosti.
Informovala o tom agentúra AP.